Այս բոլորը բնական է, բայց շատ անգամ կարեւոր բան մը կը պակսի կամ կը մոռցուի, կ՚անտեսուի։ Գրեթէ մա՛րդ չի խորհիր «օգտակար անհատ» մը ըլլալու, իր շուրջիններուն օգտին համար պատրաստակամութիւն ցոյց տուող անձ մը հասցնելու կարեւորութիւնը եւ պահանջքը։ «Յաջող մարդ» ըլլալ, լաւ դիրք ունենալ, բարձր աստիճաններու տիրանալ։ Ինչո՞ւ։ Ահաւասիկ, լաւ ծնողքի մը, իր պարտականութիւնը, ծնողական պարտաւորութիւնը կատարած եւ ծնողական պատասխանատուութեան գիտակցութիւնը ունեցող ծնողքին ստուգանիշը այս հարցումին պատասխանին մէջ կը կայանայ։ Ինչո՞ւ իրենց զաւակը հարուստ ըլլայ, ինչո՞ւ լաւ կեանք վայելէ, ինչո՞ւ ուսեալ ըլլայ։ Եթէ պատասխանը՝ միայն իրենց զաւկին երջանիկ ըլլալուն համար է, հոն ծնողքը իր պարտականութիւնը թերի կատարած է, բան մը կը պակսի իրենց զաւկին մօտ։